Help jou kind om hom teen ŉ ontvoerder te verset - Jou Gesin | Solidariteit WêreldJou Gesin | Solidariteit Wêreld
Tuis › Artikels › Help jou kind om hom teen ŉ ontvoerder te verset
Help jou kind om hom teen ŉ ontvoerder te verset
Woensdag, Julie 19th, 2017
Missing Children South Africa se nasionale gevallebeampte, Bianca van Aswegen, sê in hierdie land raak daar elke vyf ure ʼn kind weg. “Dis belangrik om kinders te leer hoe om te voorkom dat hulle gegryp word, hoe om ʼn potensiële kaper af te slaan en hoe om te ontsnap.”
In enige potensiële ontvoering is daar geleenthede vir die kind om keuses te maak wat sy of haar lewe kan red, sê dr. Gail Gross, deskundige in menslike gedrag, ouerskap en opvoeding.
“Ontvoerders wen deur intimidasie en dit is dus baie belangrik dat jou kind ʼn goeie selfbeeld en selfvertoue moet hê om hierdie moontlik lewensreddende tegnieke toe te pas,” sê Gross. Oorweeg dit om hierdie tegnieke tuis, by die skool, saam met ander ouers en kinders te oefen.
Hoe meer kinders oefen, hoe sterker word hierdie tegnieke by hulle vasgelê en hoe veiliger en meer selfversekerd sal hulle voel om op te tree as die situasie opduik. Gross beveel die volgende sisteme en metodes aan:
Metodes om kaping te voorkom
Die Velcro-tegniek – maak soos Velcro: gryp en klou vas aan iets en moenie laat los nie. Gryp ʼn boom, gryp ʼn fiets, gryp ʼn stoptekenpaal, gryp selfs ʼn ander volwassene want ʼn ander volwassene sal gewoonlik nie by ʼn ontvoering betrokke wees nie. Dit maak dit moeiliker om ʼn kind los te wikkel in ʼn ontvoerpoging.
Skree “stop, vreemdeling!” so hard as jy kan ─ leer jou kind dat NIEMAND wat nie sy of haar pa, ma of vertroude versorger is hom of haar van die terrein af mag wegneem nie.
Windmeultegniek of swemtegniek ─ swaai die arms in die rondte om te voorkom dat die aanvaller ʼn goeie greep kry. Dit kan maak dat die aanvaller sy arms net buite-om kry, wat ʼn swakker posisie is om ʼn kind vas te gryp.
Maak baie geraas ─ gee jou kind ʼn fluitjie aan ʼn halssnoer en leer die kind om die fluitjie te blaas as hy of sy in gevaar is. Slaan teen iets, skreeu en maak geraas om die aandag te trek van ander mense wat dalk kan help. ʼn Groot lawaai kan ʼn ontvoerder afskrik en deur beheer oor te neem, die bordjies verhang.
Metodes om uit ʼn kar te ontsnap
As ʼn ontvoerder dit wel op die een of ander manier regkry om ʼn kind in ʼn kar te kry, is daar gewoonlik ʼn geleentheidsvenster van drie ure, sê Gross. “Dit is nie tipies van ʼn ontvoerder om ʼn kind onmiddellik seer te maak nie ─ daar is tyd om te ontsnap as die kind geleer het om nie paniekerig te raak nie en reaktief te wees.” Dit help dus as die kind ontsnapmetodes soos die volgende ken:
Gaan vir die deur en probeer onmiddellik uitkom.
Moenie passief wees nie. In ʼn kar met vier deure kan die kind in die agterste sitplek spring en gou die deur probeer oopmaak.
As die kind in die kattebak toegesluit is, moet hy in die hoeke van die kattebak kyk of daar dalk ʼn opening is. As daar bekleedsel of matte is, moet hy dit probeer losskeur. Die agterligte se toebehore behoort in die hoeke te sit. Skop of stamp die agterlig uit. Dit behoort ʼn gat te maak waardeur die kind kan waai om aandag te trek.
Gail Gross, 2013. Safety Tips to Help Avoid Child Abduction, Huffington Post, http://www.huffingtonpost.com/dr-gail-gross/safety-tips-to-help-avoid-child-abduction_b_3282779.html